Børn og voksne er tilbage i skolen og på arbejdet, og det betyder færre mennesker på strandene. Livredderne har derfor lukket for sæsonen, der begyndte i forrygende sommervejr, men også bød på nogle meget våde og blæsende dage, hvorefter varmen og solen vendte tilbage til mere blandet dansk sommervejr. I løbet af sæsonen 2021 har livredderne gennemført otte livreddende aktioner og 252 førstehjælpsaktioner. - Trods de mange badedage i år er vi ikke i nærheden af antallet af alvorlige redningsaktioner sidste år, og det er vi naturligvis glade for, fortæller René Højer, programchef i TrygFonden. Det er typisk fralandsvind og revlehuller, der giver de alvorlige redningsaktioner, og det er både badegæster og personer på surfboards og lignende, der har haft brug for assistance fra livredderne, fortæller Anders Myrhøj, kystlivredningschef i TrygFonden Kystlivredning. Bad aldrig alene Der er formentlig mange børn og voksne, der ikke har været i vandet for sidste gang i år, og til dem lyder opfordringen fra livredderne, at man skal være ekstra forsigtig, når der ikke længere er livreddere til stede. - Vi opfordrer altid til, at man bader eller sejler ud sammen med andre, så man kan holde øje med hinanden. Mange af de personer, vi redder i land på strandene om sommeren, er blevet overraskede over vandets kræfter og deres egne evner i vandet, og det kan gå rigtig galt, hvis det sker, mens man bader alene, siger Anders Myrhøj.
Livredderne fra TrygFonden Kystlivredning har takket af for i år efter en sæson med mange solrige dage, lunt badevand og et stort antal mennesker på strandene.